gu en en en en en en en en en en en en en en en tl tr en en en en en en en en en en en en en en en fr tr en en en en es en en en en en en en en en en fi en nl en en pt en gu gu en nl en en gu gu ceb gu gu gu gu gu gu gu gu gu gu gu gu gu gu fr gu gu gu gu gu gu gu gu gu gu gu fr gu gu gu gu gu gu gu gu gu gu gu gu gu gu gu fr gu gu gu gu gu gu gu gu gu gu gu gu gu gu gu gu gu gu gu gu gu fr gu gu gu en en en en en fa en en en en en ru en en en en en en en en es en en en en ar en en en en en en
કથા-સપ્તાહ : છુટાછેડા (મન, વચન, કર્મ - ૪)
‘અજાતભાઈ, ભાભીના જવાથી તમને સાચે જ ફરક નથી પડ્યો?’
1  |  2  |  3  |  4  |  5  |
અજાતશત્રુ એકલો પડે છે ને રિયાનો આ પ્રશ્ન રૂમના કણ-કણમાં વિહરી રહે છે. માણસ બીજાને ભલે ગમે તે કહે, આત્માને છળી નથી શકતો અને એ જાણે છે કે મને કેટલો ફરક પડે છે!
શરૂઆતમાં છૂટા પડવાનો દમામ રહ્યો. થોડો સમય મા, પપ્પા પણ સાથે ને સાથે રહ્યાં એટલે એકલા પડવા જેવું ન લાગતું, પણ ધીરે-ધીરે ખ્યાતિની ગેરહાજરી હૈયાને ખાવા લાગી.
સવારે ઊઠતો ને આદતવશ ‘ગુડ મૉર્નિંગ ડિયર!’નો ટહુકો થઈ જતો. વિદ્યામાસી ક્યારેક જમવામાં શું બનાવડાવું એમ પૂછવા આવે ત્યારે હોઠ સુધી જવાબ આવી જાય : ખ્યાતિને પૂછી લોને... શબ્દો ગળી જવા પડે. સૌથી વધુ તે બુદ્ધિગમ્ય ચર્ચા મિસ કરતો. ઍન્ડ અફકોર્સ સેક્સ અમે ઓછું કરતાં, પણ જ્યારે પણ કરતાં મેમોરેબલ બની રહેતું.
ખ્યાતિ પણ આ બધું મિસ કરતી હશે?
ભાવુક બનતા મનને ધક્કો લાગતો : તે શું મિસ કરતી’તી!
કરતી હોત તો આવી ન ગઈ હોત!
ના, થોડોઘણો વાંક તો મારો પણ હતો. ખ્યાતિની ટૅલન્ટ પર મને શક નહોતો, તેની પ્રગતિનો આનંદ હોય એમ એવું પણ ખરું કે અમારા બેમાં પ્રથમ હું આગળ નીકળું. GMમાંથી વાઇસ પ્રેસિડન્ટશિપ પહેલાં મને મળે!
શા માટે મેં આવી હોડ મનમાં જગાડી?
પસ્તાવો હૈયું કોરે એ પહેલાં દિમાગે જુદી દિશા દેખાડી : હરીફાઈ તો ખ્યાતિના મનમાં પણ ક્યાં નહોતી? છૂટાછેડાનો ઉલ્લેખ તો તેણે જ પ્રથમ કયોર્ને?
- તો એમાં પીછેહઠ પણ તેણે કરવાની હોય, હું શું કામ કરું?
વળી એ નાજુક લાગણીઓને દાબડામાં પૂરીને સખતાઈનું આવરણ ચડાવી દેતો. ઇફ શી ઇઝ હૅપી, આઇ ઍમ હૅપી ટુ!
સૉરી રિયા, મને કોઈ ફરક નથી પડતો.
તેનાં જડબાં તંગ બન્યાં ને આંખની પાંપણે બાઝેલું બુંદ આંગળીના ટેરવાથી ખેરવી દીધું!
તમને જોઈને કોઈ કહી ન શકે કે તમે ડિવૉર્સ માગ્યા છે!
રિયાની કમેન્ટ ઘણી વાર ઝબકી જાય છે ખ્યાતિના મનમાં. ત્યારે ભલે એને હસી નાખી, અંગતમાં આત્માના અવાજ સામે એ તીર જેવી ચૂભે છે.
આજે પણ સવારે ઊઠતાં ‘જાન’ને આલિંગવા આળોટું છું ને ભોંઠી પડું છું. તૈયાર થઈને આયનામાં જેવી જોઉં ત્યારે પહેલો વિચાર અજાતનો આવે : તે બરાબર નહાયા તો હશેને, કયાં કપડાં પહેરશે આજે? ઑફિસ જતી વેળા મને મારી જ પિયરની કાર કમ્ફર્ટેબલ નથી લાગતી. ક્યારેક થતું કે વિદ્યામાસીને ફોન જોડીને કહી દઉં કે શિયાળો બેસી ગયો છે, અજાતને સવારમાં જ ચ્યવનપ્રાશ દેવાનું ભૂલશો નહીં.
કમાલ છે, આવી નાની-નાની વાતો JVPDના ઘરે કદી નોટિસ પણ નહોતી કરી. આને જ દામ્પત્યધર્મ કહેતા હશે? આનાથી જ પત્નીનો ઊર્મિપિંડ બંધાતો હશે?
લાગણીનો આવો અંકુર શું પતિમાં નહીં ફૂટતો હોય? કદાચ અજાત અપવાદ હશે. તેમને મારી યાદ આવતી હોત, મારી ખોટ સાલતી હોત તો-તો તે મને તેડવા આવી ન જાત? શકુંતલામા ક્યારેક મને ફોન કરી લે છે, કઝિન રિયા સમાધાન માટે મળવા આવે છે; પણ ધરાર કદી અજાત ફરક્યા હોય! તેમનો હિમાલયથી મોટો ઈગો હર્ટ ન થઈ જાય?
હા-હા, કબૂલ; અહમ્ મનેય ખરો. અમારું કાર્યક્ષેત્ર ભિન્ન છતાં અજાતથી વહેલા આગળ નીકળવાની મને હોંશ હતી. એમાં જરા જેટલું વિઘ્ન દેખાતાં મેં શુંનું શું ધારી લીધું - અને એ ધારવાની રમતમાં અજાતના મનનો મેલ પણ ઉલેચાયો...
બસ, પછી તો અમારે કેવળ એ કચરાને સાફ કરવાનો હતો. એને બદલે મારા ઘવાયેલા ગુમાને છૂટાછેડાની ચાલ પકડી. પછી અજાતે પણ ન આર જોયું ન પાર! મને તમાચો મારી દીધો હોત તો એ મારી સાન ઠેકાણે આણવાનો તેમના હકરૂ૫ ગણાત... પણ તેમણે તો પાધરકા ડિવૉર્સ-પેપર્સ જ ધરી દીધાં... પછી હું કેમ પાછીપાની કરું? વડીલોની સમજાવટે તે ન માન્યા તો હું કેમ માનું?
ના, આ મારું ગુમાન નથી. રિસાયેલી પત્નીને પતિના એક સાદની અપેક્ષા હોય છે, માત્ર એટલો તો તેનો હક ખરોને.
પણ તમને મારી જરૂર નહીં હોય અજાત... સાચું છે, એક ગૃહિણીની જેમ પતિને બાંધતાં મને ક્યાં આવડ્યું છે! મા-બાપના, સાસુ-સસરાના જીવ મેં દુખવ્યા છે; તેમની તો માફી મળી જશે અજાત, પણ તમે...
બીજા સમક્ષ તો હું ગરદન ટટ્ટાર રાખીને ફરું છું પણ ભીતરથી તમને કેટલા મિસ કરું છું અજાત, એ તમને નહીં સમજાય!
નિસાસો નાખીને ખ્યાતિએ અશ્રુને છલકવા ન દીધાં!
‘ખ્યાતિ, તેં ડિવૉર્સ ફાઇલ કર્યા છે?’
એક બપોરે અચાનક પોતાની કૅબિનમાં બોલાવીને ડિરેક્ટર શ્રીનિવાસને પૂછતાં ખ્યાતિ સહેજ ચમકી ગઈ.
ઑફિસમાં તેનો દમામ વર્તાતો. હાથ નીચેનો સ્ટાફ તેના ધાકમાં રહેતો ને આધેડ વયના ઉપરી શ્રીનિવાસનને તેના પર પૂરેપૂરો ભરોસો. આ વરસે પ્રમોશન પાકું હતું એટલે તો છૂટાછેડાની અસર કામ પર ન વર્તાવા દેવા તે સભાન રહેતી. સાથે એ પણ સાચું કે કામ તેના માટે પેઇનકિલર જેવું નીવડતું, તે રિલૅક્સ ફીલ કરતી.
અલબત્ત, પાછલા થોડા દિવસથી સ્ટાફની નજરમાં કશોક બદલાવ લાગતો ખરો. હવે સમજાય છે કે સમહાઉ મારા ડિવૉર્સના ખબર ઑફિસ સુધી પહોંચી ચૂક્યા છે! વેલ, વાત સદા છાની રહેવાની પણ નહોતી. મારી પર્સનલ મૅટર સાથે બૉસને લેવાદેવા ન હોવી જોઈએ.
‘ઇટ ઇઝ મૅટર અ કન્સર્ન ફૉર અસ.’ શ્રીનિવાસને અદબ ભીડી, ‘ગઈ કાલે શર્મા ઍન્ડ કંપનીનો રિપોર્ટ તેં મને મોકલ્યો, એમાં કેવી સિલી મિસ્ટેક કરી છે તને અંદાજ પણ છે?’
અકાઉન્ટમાં ભૂલ? મારાથી? ખ્યાતિ માની ન શકી, પણ શ્રીનિવાસને બતાવેલા આંકડા જોઈને માનવું પડ્યું કે ભૂલ તો છે.
બટ વેઇટ. કશી ગરબડ છે.
મિસિસ - યા મિસ શાહ...’ શ્રીનિવાસને શાલીનતાથી કહ્યું, પણ ખ્યાતિને તો એમાં ઠપકો જ વર્તાયો, ‘અંગત તાણની અસર કામ પર પહોંચતી હોય તો યુ બેટર હૅવ રેસ્ટ.’
‘નો, થૅન્ક્સ સર. હું હવેથી વધુ ચોક્કસ રહીશ.’
ખ્યાતિએ કહ્યું તો ખરું, પણ ચાર દહાડા પછી આવી જ એક ભૂલ ફરી સાહેબે પકડી. એનાં બીજાં બે-ચાર પુનરાવર્તને ખ્યાતિનો આત્મવિશ્વાસ ડગમગી ઊઠ્યો. મને આ શું થઈ રહ્યું છે? સર કહે છે એમ શું આ ડિપ્રેશનનાં લક્ષણો છે?
મને ઇલાજની જરૂર છે કે અજાતશત્રુની?
જવાબ માલૂમ હતો, પણ એના સુધી પહોંચવાનો રસ્તો બંધ થઈ ચૂક્યો હતો... કદાચ!
‘વૉટ ઇઝ ધીસ ખ્યાતિ?’
બોર્ડરૂમની મીટિંગમાં કાળઝાળ થતા શ્રીનિવાસને હિસાબનો ચોપડો સામા છેડે બેઠેલી ખ્યાતિ તરફ સરકાવ્યો.
પાછલા બે-એક મહિનામાં સ્ટાફમાં કાનાફૂસી તો શરૂ થઈ ગઈ હતી કે મૅડમના કામમાં ગલતી નીકળે છે, ટૉપ મૅનેજમેન્ટ નારાજ છે... બિચારાં છૂટાછેડાની લપને કારણે કામકાજમાં ધ્યાન આપી નહીં શકતાં હોય!
શું ચોતરો કે શું કંપનીની બેઠક પર બેના ચાર કરવાની માનવસ્વભાવની આદત રહી છે. એમાંય કંપનીમાં તો ‘અંદરની વાત’ પુરજોશમાં ફેલાઈ જતી હોય છે. ખ્યાતિનું કાર્યસ્થાન પણ અપવાદરૂપ નહોતું.
પોતાની ઉપરાઉપરી ભૂલોથી ખ્યાતિ ખુદ હેરાન હતી. ડબલ ચેક કરેલા ફિગર્સ, એન્ટ્રીમાં નીકળતી ભૂલ તેને કન્ફ્યુઝ કરતી. આમ કેમ? હું આટલી બેધ્યાન થઈ ગઈ!
આમ માનવાનું ખ્યાતિ પાસે કારણ હતું. ડિવૉર્સથી પોતાને ફરક નથી પડ્યો એવું દુનિયાને ભલે હું જતાવું, અંદરખાને મારું હૈયું તો જાણે જ છે કે હું અજાતને કેટલો ઝંખું છું! જેમ-જેમ ફેંસલાની તારીખ નજીક આવતી જાય છે, હું નર્વસ થતી જાઉં છું... આમાં ભૂલ થવી શક્ય છે! એમાં ઑફિસમાં માર્ચ મહિનાનો એક્સ્ટ્રીમ વર્કલોડ.
પોતાના હાથ નીચે કામ કરતા જયદેવ જેવા કલીગ તો હવે મોઢા પર કહી દે છે : GM થઈને તમે આટલી ભૂલો કરવાનાં હો ને એનું કરેક્શન અમારે જ કરવાનું હોય તો ખોટી ખુરસી શું કામ રોકો છો? ખાલી કરો તો અમારા જેવાનો ચાન્સ લાગે!
ડેપ્યુટી GM તરીકે કામ કરતા જયદેવની આકાંક્ષા અછાની નથી, પણ એમ તો બીજાને કટ ટુ સાઇઝ રાખવાનું ખ્યાતિને શીખવવું પડે એમ નહોતું.
હું જરા નબળી શું પડી, મગને પગ ઊગી ગયા.
સમજાવવા છતાં થૂંક ગળી જવું પડતું. આખરે પોતે વાંકમાં હતી. સૌના સહકારની અત્યારે તો વિશેષ જરૂર હતી. તે જતું કરતી એટલે ધીરે-ધીરે બધાને જાણે ફાવતું પડવા માંડ્યું.
ખ્યાતિને લાગતું કે વરસોની મહેનતથી પોતે જમાવેલી ઇમારત તૂટી રહી છે... છતાં એ પણ હકીકત હતી કે ઘર તૂટવાનું જેટલું દાઝતું એટલી ઑફિસનો ગઢ તૂટવાની પીડા નહોતી... સંસારનું આ મહત્વ મને અગાઉ કેમ કદી પરખાયું નહીં?
શ્રીનિવાસનની ત્રાડે ઝબકી જવાયું. ઓહ, પોતે બોર્ડરૂમની મીટિંગ્સમાં છે ને જયદેવ મહેતાથી ડિરેક્ટર સુધીનાની હાજરીમાં ફાયરિંગ દેવાઈ રહ્યું છે. બટ ફૉર વૉટ?’
‘ફૉર વૉટ?’ શ્રીનિવાસને અચંબો જતાવ્યો, ‘આઇ ઍમ સૉરી ખ્યાતિ, પણ તને એ પણ ધ્યાનમાં ન હોય તો યુ શુડ લીવ.’
આમ બોલતા શ્રીનિવાસનને દુ:ખ થતું હતું, પણ કંપનીના હિત સામે તે લાચાર હતા. ખ્યાતિને પોતે ઇનફ તકો આપી, નાઓ નો એક્સટેન્શન!
‘ચોપડા ઍન્ડ સન્સનો ઑડિટ-રિપોર્ટ તેં જોયો? ત્રણ વાર મેં તારી પાસે પર્સનલી કરેક્શન્સ કરાવ્યાં, છતાં ફાઇનલ રિપોર્ટમાં એ જ ભૂલો રહી ને ક્લાયન્ટે એ રિપોર્ટ ગવર્નમેન્ટમાં જમા કરતાં કેવું બૂમરૅન્ગ થયું એનો તને અંદાજ પણ છે?’
ખ્યાતિને થયું કે પોતે રડી પડશે.
‘આઇ ઍમ સૉરી સર, આઇ ઍમ લિવિંગ.’
‘યુ બેટર...’ શ્રીનિવાસે જયદેવ તરફ જોયું, ‘મિસ્ટર મહેતા યુ ટેક ચાર્જ.’
‘યસ સર.’ અદબભેર કહેતા જયદેવની ભીતર ખુશીના ફટાકડા ફૂટતા હતા - સો યુ મેડ ઇટ!
‘મામી, હું શાસ્ત્રીજીને ભાઈ-ભાભીની કુંડળી બતાવી આવી.’
વલસાડથી રિયા ફોન પર પંડિતજીએ કહેલું ભવિષ્યકથન એકશ્વાસે કહી ગઈ ત્યારે શકુંતલાબહેનને ઉદ્ગાર સરી પડ્યો : હેં!
Subscribe via email (Registered users only)
Write the displayed characters
Please enable JavaScript to post a new comment
You need an iframes capable browser to view this content.
Copyright © 2012 Mid-day Infomedia Ltd. All Rights Reserved.